Ber Tippeliga-profiler vise folkeskikk
– Som fotballdommer må du regne med å bli skjelt ut, men jeg tenker at vi bør ha tydeligere retningslinjer for hva man kan tillate seg. Ja, det er ytringsfrihet, men til hvilken pris? Kan man si hva som helst til en dommer fordi han har den rollen, eller bør man være anstendig og utvise folkeskikk? Det siste mener jeg vi må kunne forvente, sier Øvrebø til VG. Etter årets første 14 serierunder har VG sett på en stor del av dommerklagene fra spillere og trenere i landets øverste divisjoner. Mange av dem kom som følge av en feil i dømmingen, mens andre er vanskeligere å forklare. Se stor dommerklage-oversikt i bunn av artikkelen.I helgens serierunde var det spesielt fire hendelser som utpekte seg. * Sandefjord-trener Lars Bohinens raseri i Mjøndalen, hvor laget hans mistet to poeng på grunn av dommerfeil. – Vi pleier ikke å klage på dommerne i Sandefjord, men i denne kampen ble vi rett og slett ranet av en dårlig dommertrio, sa Bohinen om dommerdebutant Kai Erik Steen og hans team. Denne uttalelsen blir sendt til påtalenemnda i Norges Fotballforbund (NFF). Bohinen kan dermed bli straffet. * Odds Steffen Hagens utblåsning mot dommer Trygve Kjensli i 1-1-kampen mot Lillestrøm. * Aalesunds Sten Grytebusts dommerslakt etter 1-3 mot Start. – Dommeren gjorde en kjempe-dobbeltfeil. Jeg skjønner ikke hvordan det er mulig, sa Grytebust. * Høneføss-trener Rune Skarsfjord som ble sendt på tribunen. Han skal ha kalt dommeren en «jævla hestkuk». – I kampens hete kan det komme noen gloser. Jeg mener supportere og tilskuere kan få komme med det de vil, men trenere og spillere må vise anstendighet. Ordbruken blir litt vel usaklig, selv om jeg kan skjønne at Sandefjord mener dommerne burde fått med seg det som skjedde der, sier Øvrebø.Per Ivar Staberg, toppdommeren som hadde sin siste sesong i Tippeligaen i fjor, mener trenden er at flere kamper avgjøres av dommerne – ikke at spillere og trenere klager mer på dem. – Jeg sitter med en følelse av at det har vært flere avgjørende dommerfeil denne sesongen enn tidligere. Da er det ganske naturlig at dommerne blir nevnt med en bisetning, eller fire, etter kampene, sier Staberg til VG. Sarpsborg 08s Ole Heieren Hansen fikk i 2013 én kamps karantene for å ha sagt at dommeren var «på laget til Rosenborg», mens daværende Viking-keeper Rune Almenning Jarstein i 2010 fikk to kamper for å ha uttalt at dommeren «hadde på seg hvit drakt» i kampen mot Odd.Vålerengas Christian Grindheim slapp i vår straff for å ha sagt at dommeren «hjalp» Lillestrøm med et straffespark. Knut Fure, leder i Norges Fotballforbunds påtalenemnd, sier at kritikken mot dommerne må være alvorlig før spillere og trenere risikerer straff. – Hvis kritikken går på integritet og partiskhet, er det saker vi ser på. Der går grensen. Sutring og misnøye med en avgjørelse er ikke straffbart, sier Fure til VG. 1. divisjonsdommer Sigurd Smehus Kringstad sendte Hønefoss' Rune Skarsfjord på tribunen søndag, angivelig etter å ha blitt kalt en «jævla hestkuk». Kringstad vil ikke si hva som bli sagt, men bekrefter at han rapporterer hendelsen til Fotballforbundet. – Fotball lever av følelser og engasjement, på godt og vondt. Vi må absolutt tåle kritikk. Jeg er innforstått med at jeg gjør feil i alle kamper, slik spillere også gjør. For min del handler det om respekt for hverandres roller. Fotballen blir aldri feilfri eller perfekt, sier Kringstad til VG. Her er et utvalg av dommerklagene i årets Tippeliga: 1. serierunde: Mjøndalen - Viking: Trener Kjell Jonevret raste fordi Viking ble snytt for straffe. 2. serierunde: Start - Sandefjord: Sandefjords Kevin Larsen var forbannet på dommeren på grunn av et spark i skrittet. 3. serierunde: Tromsø - Lillestrøm: Bjørn Helge Riise ble kvestet. TIL-spilleren slapp unna rødt kort. Bror John Arne Riise reagerte. 4. serierunde: Start - Vålerenga: Start-trener Mons Ivar Mjelde i krangel med dommer etter 2-3-tap. 5. serierunde: Bodø/Glimt - Haugesund: Christian Gytkjær svært oppgitt etter å ha blitt feilaktig utvist. 6. serierunde: Lillestrøm - Vålerenga: VIF-trener Kjetil Rekdal til angrep på norsk dommerstand. Midtbanespiller Christian Grindheim mente Lillestrøm fikk hjelp av dommeren. 7. serierunde: Viking - Odd: Hjemmelagets spiss Veton Berisha forbannet etter å ha fått scoring annullert. 8. serierunde: Lillestrøm - Molde: – Dommerne skal være Norges beste, men i dag er de like dårlige som oss, sa Moldes Vegard Forren etter 1-2-tap. 10. serierunde: Stabæk - Rosenborg: VGs fotballkommentator Knut Espen Svegaarden kritisk til at dommer Svein Oddvar Moen fikk en unødvendig hovedrolle. 13. serierunde: Odd - Start: Både Odds Dag-Eilev Fagermo og Starts Mons Ivar Mjelde var sinte på dommeren etter 3-3 i Skien. 14. serierunde: Mjøndalen - Sandefjord: Lars Bohinen om «ranet» i Mjøndalen. Lillestrøm - Odd: Odd-kaptein Steffen Hagen rasende på dommeren etter uavgjort. Start - Aalesund: Aalesund tapte 1-3 og keeper Sten Grytebust gikk i strupen på dommeren. Åsane - Hønefoss (1. divisjon): Hønefoss-trener Rune Skarsfjord ble sendt på tribunen etter usportslig opptreden.
Landets beste trenere og spillere går knallhardt ut mot dommerne i Tippeligaen. Tom Henning Øvrebø (49) reagerer på ordbruken.